**A l'Èira**

Los estius de la guèrra nos manquèn har morir de sequèr. Lo milhòc que pativa. L'arredalh que s'escanèva de set, e que devom arresignar per l'arredalhòt. Las cigalas, tarrabustar aus pins. Lo huec que galopèva las segas, lunh, a quilomètres.

« Tot aquò trist, pusqu'a començat, que carrà plan s'acabi. », çò me profetizèva lo gemèr, deu costat de l'Èira, ond aquí podèn parlar shetz que los Alemands entenossin. « Ic creis, tu, que son las democracias occidentaus qui nos an metut lo huec en tant de lòcs end un còp ? » Lo vent caud, lo qui hèi s'en·hlar los amelhs, que bohèva com un horn. « As escotat la *France Libre*, au pòste? »

Jo que me n'anèvi càder suu sable, estujat dens las huuçs, après aver trobat lo fresc, après m'estar banhat dens l'aiga hreda. L'Èira, era tanben, que’m parlèva. Mès que pleitejèvam amassa d'auta causa. De Nineta, de Malte... Qui sap, l'ivèrn qui vèn, se las tornarí véder... L'aiga que se n'arridè, que trajèva las èrbas longas, las pientèva, e la junca, en mesura, que pleguèva.

Qu'aví mon cròt. I podí nadar adaise. Qu'aví mon acès, devath lo teit de lavar. Lo sable i colèva fin, e las radics que pendolejèvan. M'aví hèit aquera propietat, de la lutz d'aiga, e la deu cèu au miei deus cabelhèrs.

Un vèspe, la pèth que m'avertí. Qu'entenó de tira mormors, qui me vinèn pròches. Dus S.S. nuds que’m dravèvan dessús, dens grans frolhs de huelhas. Me patagraupèi, m'escapèi entre huuçs e auguichas, com ua sancalina, lisse. Los temples que’m truquèvan com los d'un lusèrp. D'òdi. Que me panèvan, que m'« ocupèvan » lo mon indret. Com ua marmaucha, qu'escopii.